ለአረንጓዴ ኢኮኖሚ ውጥኖች ስኬት የደን ሽፋን መጨመር ጉልህ ሚና አለው
ለኢትዮጵያ የአረንጓዴ ኢኮኖሚ ውጥኖች ስኬት የደን ሽፋን መጨመርና የተራሮች ወደ አረንጓዴነት መለወጥ ጉልህ ሚና እንደሚኖረው የአካባቢ የደንና የአየር ንብረት ለውጥ ሚኒስቴር አስታወቀ።የሚኒስቴሩ ሠራተኞች የዛሬውን "የአረንጓዴ ልማት ቀን" በአዲስ አበባ-አዳማ የፍጥነት መንገድ ላይ የተተከሉ ችግኞችን በመንከባከብ አክብረዋል።ከአዲሱ ዓመት መቀበያ ዝግጅቶች አንዱ የሆነው ዕለቱ "የአረንጓዴ ልማት ጠበቆች ነን" በሚል መሪ ሃሳብ ነው የተከበረው።ሚኒስትሩ ዶክተር ገመዶ ዳሌ የአረንጓዴ ልማቱን ቀጣይነት ለማረጋገጥ እየተሰራ መሆኑን ተናግረዋል።በዓሉ በየክልሉና በየተቋማቱ የተተከሉ ችግኞችን በመንከባከብና አካባቢን በማፅዳት እየተከበረ መሆኑን ገልፀዋል።የችግኝ እንክብካቤና የአካባቢ ፅዳት ስራው ዓመቱን ሙሉ ሊሰራ እንደሚገባም አሳስበዋል።በተጨማሪም የደኖችን ቁጥር በመጨመር ኢትዮጵያ ላላት የአረንጓዴ ልማት ጥብቅናና ታዳሽ ኢኮኖሚ ስኬት አስተዋፅኦ ማድረግ ይገባል ብለዋል።የደን ዘርፍ ሚኒስትር ዴኤታው አቶ ከበደ ይማም በበኩላቸው ደኖችን ማልማት ወደ ታቀደው የኢኮኖሚ አማራጭ ለመሰማራት ቅድሚያ የሚሰጠው ስራ መሆኑን አስረድተዋል።ደኖች ሲለሙና የደን ሽፋኑ በተራሮች አካባቢ ሲበዛ የአፈር መሸርሸርን ከመከላከል ባለፈ ውሃ በብዛት እንዲታቆር ያደርጋል ብለዋል።ይህም ለእርሻ ልማትና አገሪቱ እንደ ትልቅ አማራጭ እየተጠቀመችበት ያለውን በውሃ የሚመነጭ ኃይል ለመፍጠር ያስችላታል።የኃይል አቅርቦቱ ደግሞ ለተጀመረው የኢንዱስትሪ ልማት አቅርቦት ይሆናል ሲሉ አስረድተዋል።የደን ልማቱ ከኢትዮጵያ አልፎ ለጎረቤት አገራት የውሃ ፍላጎትና ተስማሚ የአየር ንብረት ምክንያት በመሆኑ ትኩረት ተሰጥቶት እየተሰራ እንደሆነም ነው የተናገሩት።የኢትዮጵያ የፍጥነት መንገዶች ኢንተርፕራይዝ ስራ አስኪያጅ አቶ ሙስጠፋ ከድርም የአገሪቱን የአረንጓዴ ኢኮኖሚ ለማሳካት ኢንተፕራይዙ የበኩሉን ድርሻ በመወጣት ላይ መሆኑን ገልፀዋል።ኢንተርፕራይዙ በቀን በአማካይ ከ21 ሺህ በላይ ተሽከርካሪዎችን የሚያስተናግድ ሲሆን ከእነሱ የሚወጣውን የጭስ ልቀት ለማካካስ ዘንድሮ 21 ሺህ ችግኞችን ተክሎ በመንከባከብ ላይ እንደሚገኝ ጠቅሰዋል።ኢትዮጵያ በ2025 አገራዊ የደን ሽፋኗን 20 በመቶ ለማድረስ እየሰራች ትገኛለች-ኢዜአ)። 